<classify> JUMLA ya watahiniwa 544,866 wamesajiliwa kufanya Upimaji wa Kitaifa wa Kidato cha Pili FTNA 2018, unaoanza leo katika jumla ya shule za sekondari 4,725 za Tanzania Bara.Dhana ya Upimaji wa Kitaifa hutofautiana na ile ya Mitihani ya Taifa kwa kuwa Upimaji wa Kitaifa hufanywa katikati ya mafunzo wakati mitihani ya kitaifa hufanyika mwishoni mwa mafunzo. Akizungumza na waandishi wa habari jana jijini Dar es Salaam, Katibu Mtendaji wa Baraza la Mitihani la Tanzania NECTA, Dk Charles Msonde alisema upimaji huo unaanza leo hadi Novemba 23, mwaka huu.Dk Msonde alisema kati ya watahiniwa hao, wavulana ni 261,159 sawa na asilimia 47.93 na wasichana ni 283,707 sawa na asilimia 52.07. Alisema watahiniwa wenye mahitaji maalumu wapo 775 na kati yao 411 ni wenye uoni hafifu, 66 ni wasioona, 256 wenye ulemavu wa kusikia na 36 ni wenye ulemavu wa viungo vya mwili.Mwaka 2017 idadi ya watahiniwa waliosajiliwa walikuwa 521,855 hivyo kuna ongezeko la jumla ya watahiniwa 23,011 sawa na asilimia 4.41 kwa mwaka 2018 ikilinganishwa na mwaka 2017, alisema Dk Msonde.Aidha, alisema Novemba 22 na 23 mwaka huu, Upimaji wa Kitaifa wa Darasa la Nne SFNA, utafanyika katika shule za msingi 17,336 za Tanzania Bara, ambao jumla ya wanafunzi 1,358,217 wamesajiliwa kufanya upimaji huo. Alisema kati yao wavulana ni 682,193 sawa na asilimia 50.23 na wasichana ni 676,024 sawa na asilimia 49.77.Watahiniwa wenye mahitaji maalumu wapo 3,336 kati yao 715 ni wenye uoni hafifu, 120 ni wasioona, 725 ni wenye ulemavu wa kusikia na 1,776 ni wenye ulemavu wa viungo vya mwili. Dk Msonde alisema mwaka 2007 idadi ya watahiniwa waliosajiliwa walikuwa 1,195,970 hivyo kuna ongezeko la jumla ya watahiniwa 162,247 sawa na asilimia 13.57 kwa mwaka 2018 ikilinganishwa na mwaka 2017.Maandalizi yote kwa ajili ya upimaji huo yamekamilika, ikiwa ni pamoja na kusambazwa kwa mitihani itakayotumika katika upimaji huo, pamoja na nyaraka zote muhimu katika manispaa na halmashauri zote za Tanzania Bara, alisema Dk Msonde.Alisema upimaji wa kitaifa wa kidato cha pili ni muhimu kwa wanafunzi na jamii kwa ujumla kwa kuwa hupima uwezo na uelewa wa wanafunzi katika yale yote waliyojifunza kwa kipindi cha miaka miwili ya masomo yao ya sekondari. Kwa upande wa upimaji wa Kitaifa wa Darasa la Nne huwezesha kujua kiwango cha wanafunzi wanaomudu stadi za juu za Kusoma, Kuandika na Kuhesabu, alisema.Aidha, alisema matokeo ya upimaji wa kidato cha pili na darasa la nne hubainisha maeneo muhimu yanayohitaji kufanyiwa maboresho katika vitendo vya ujifunzaji wa wanafunzi shuleni.Dk Msonde alitoa mwito kwa Kamati za Mitihani za mikoa, halmashauri na manispaa kuhakikisha kuwa taratibu zote za upimaji wa kitaifa zinazingatiwa ipasavyo na kuhakikisha mazingira ya vituo vya upimaji yapo salama, tulivu na kuzuia mianya yote inayoweza kusababisha udanganyifu.  <topic>: kitaifa 